  Туспуктэм: Руслан Нуриахметов Майя Бывальцева 17-тӥ куарусёнэ, Пыӵал тӥрлык поттӥсьлэн нуналэз азьын, Ижысь М. Т. Калашников нимо музей карын улӥсьёс но куноос понна пӧртэм ужрадъёс дасяз. Соос пӧлын ӵошатсконъёс, шудонъёс но мастер-классъёс. Со сярысь Удмуртиысь тӧролэн но кивалтэтлэн пресс-службазы ивортӥз. Сяме пыремъя пневматикаысь ыбылӥськонъя «Меткий стрелок» усьтэм кар вожвылъяськон ортчоз. Вормисьёсты кык категориын пусъёзы: 7-17 аресъемъёс, 18 но солэсь трос аресъемъёс. Озьы ик «Профессия: оружейник» лекциез кылзыны, «Ижевские оружейники» адӟытонэтӥ экскурсие, визьбур шудонъёсы но мастер-классъёсы пыриськыны луоз. Вань мылкыд карисьёс десантниклэсь дӥськутсэ мертаны, Калашниковлэсь автоматсэ сэрттонэ-бичанэ пыриськыны быгатозы. Вань куноослы кузьым луоз «Купол» заводысь хорлэн концертэз. Празникен валче 17-тӥ куарусёнэ музейын нимысьтыз дунъёс луозы. Вань экскурсиосы билет бадӟымъёс понна 300 манет сылоз, оборонной предприятиосын ужасьёслы, студентъёслы но пенсионеръёслы – 200 манет, школаын дышетскисьёслы – 100 манет. Оборонной предприятиосысь ветеранъёс, 7 аресозь пиналъёс, трос нылпиё семьяосысь пиналъёс дунтэк пырыны быгатозы. Тодэ вайытом, 19-тӥ куарусёнэ нунал Ялан ӝуась тыл доры, Михаил Калашниковлэн, Дмитрий Устиновлэн бюстъёссы доры сяська понэн кутскоз.  Нош 19 часын Шор площадьын праздниклы сӥзем концерт ӧдъялоз, элькунын улӥсьсты Денис Майданов ӟечкылалоз. Тегъёс: Калашниковнимомузей праздникъёс Ижкар Удмуртия  